རྣམ་མཁྱེན་གྱི་སྐུ་སྒྲུབ་པ་དང་དམ་པ་གཉིས་ལྡན་གྱི་སྐུ་སྒྲུབ་པར་སྔོན་ལ་དེ་ལྟ་བུའི་ཉོན་མོངས་ཀྱི་གཉེན་པོ་བྱེད་མཁན་ཞིག་ཀྱང་དགོས་པ་རེད།དེའི་ཐོག་ལ་གཟུགས་སྐུའི་རྒྱུ་ཆ་ཚང་བ་ཞིག་ཡོང་དགོས་པ་ཞིག་འདུགདེར་བརྟེན།སྔགས་ཀྱི་གཞུང་ཚང་མའི་ནང་དུ་སྟོང་པ་ཉིད་དུ་གྱུར་ཞེས་པ་དང་པོར་བཤད་བཞིན་ཡོད།སྟོང་ཉིད་སྒོམ་པ་དང་བྲལ་བ་ཡིན་ན་ལྷ་སྒོམ་པ་ཙམ་སྲིད་པའི་རྩ་བ་གཏི་མུག་གི་གཉེན་པོ་ལ་འགྲོ་ཐུབ་པ་ཡོད་པ་མ་རེད།གང་ལྟར་འབྲས་བུའི་ས་ལ་ཡིན་ནའང་གཞན་དོན་གཟུགས་སྐུ་དེ་ཆོས་སྐུའི་དབྱིངས་ལས་ཤར་པ་རེད།ཡེ་ཤེས་ཀྱི་རང་བཞིན་རེད།སྔོན་ལ་ཆོས་སྐུ་མངོན་དུ་མ་བྱས་ན་གཟུགས་སྐུ་ཤར་ཐུབ་པ་མི་འདུགདེར་བརྟེན།སྔགས་ཀྱི་ལམ་ཉམས་སུ་ལེན་པའི་སྐབས་སུ་སྔོན་ལ་ཆོས་སྐུ་སྒྲུབ་པའི་སྟོང་ཉིད་སྒོམ་པ་དེ་གཙོ་བོ་ཆགས་ཡོད་པ་རེད།དེ་ནས་ཤེས་རབ་ཀྱིས་བྱང་ཆུབ་ལ་དམིགས་ཟེར་བའི་ཆོས་སྐུ་ལ་གཙོ་བོར་བསམ་བློ་བཏང་ནས་སྟོང་ཉིད་སྒོམ་པ་དང་།དེ་ནས་གཞན་དོན་གཟུགས་སྐུ་ཆོས་སྐུའི་དབྱིངས་ལས་ཤར་བ་ཡིན་པས་ད་ལྟ་ང་ཚོས་མོས་པའི་ཐོག་ནས་སྟོང་ཉིད་ལ་རྩེ་གཅིག་ཏུ་མཉམ་པར་བཞག།སྟོང་ཉིད་ཀྱི་ལྟ་བ་བློ་ལ་ཚོར་བ་ཤུགས་དྲག་པོ་ཡོད་པའི་ཐོག་ནས་སྟོང་པ་ཉིད་ལ་ངེས་པ་དྲངས་པའི་བློ་དེ་ཉིད་རྒྱུ་ཆ་བྱས་ཏེ་ཞི་ལྷག་གི་རྣམ་པ་ལ་ཤར་བསྡད་པ་ཞིགས་བོན་དང་ཕྱག་མཚན་སོགས་ལས་སྐྱེས་པ་བཅས་བྱས་ཏེ་འགྲོ་དགོས་ཀྱི་འདུག།སྟོང་ཉིད་སྒོམ་ནས་སྟོང་ཉིད་རྟོགས་པའི་གཟུང་རྣམ་ལྷ་རུ་ཤར་བ་དེ་མེད་ན་ལྷ་སྒོམ་པ་ཙམ་གྱིས་སྲིད་པའི་རྩ་བ་མ་རིག་པ་ལ་གཉེན་པོ་བྱེད་པའི་རྒྱུ་མཚན་མི་འདུག།ད་དུང་ལྷ་བསྐྱེད་ནས་གྲུབ་མཐོ་མང་པོ་བྱས་པ་ཡིན་ན་རྣམ་རྟོག་འཕེལ་བའི་རྒྱུ་ཆགས་པའི་ཉེན་ཁ་འདུགགང་ལྟར་སྟོང་ཉིད་ལ་རྩེ་གཅིག་ཏུ་མཉམ་པར་བཞག་ནས་སྟོང་ཉིད་ཀྱི་གཟུང་རྣམ་ལྷ་རུ་ཤར་བ་ཞིག་དང་།དེ་ཡང་རང་གཅིག་པུ་མ་ཡིན་པར་སྣོད་བཅུད་ཡོངས་རྫོགས་དག་པའི་སྣང་བ་ལ་སྒོམ་ནས་འགྲོ་བཞིན་ཡོད་པ་རེད།ཅེས་སོགས་བཀའ་སློབ་སྩལ་རྗེས་དགེ་བསྙེན་དང་སེམས་བསྐྱེད་ཀྱི་སྡོམ་པ་འབོག་ཆོགདེ་བཞིན་སྤྱན་རས་གཟིགས་ངན་སོང་ཀུན་གྲོལ་གྱི་རྗེས་གནང་བཅས་བཀའ་དྲིན་སྩལ་ཡོད་པ་རེད།